Kunstefees eerder vermaaklik-heidsfees? | Netwerk24
Kunstefees eerder vermaaklik-heidsfees?
Deur Pieter De Jager, Dewetsdorp 12 Julie 2018 00:01
Die hele opset van die Vrystaat Kunstefees is te dik vir 'n daalder. Daar is 1 000 deelnemers in meer as 300 aanbiedings. Almal wil hul vaardigheid, bekwaamheid en behendigheid daar beproef.
Daar is opvoerings, literatuuraanbiedings, kunsuitstallings, fynproewerkosaanbieders, tienertoneelspelers, klassieke musiek, gespreksreekse, beroepsdansers, praatjies, skaak, kunsflieks, noem maar op. Dit lyk na 'n potpourri soos van gegeurde gedroogte blomblare. Of is dit sommer net 'n brousel van algemene talent wat wil afwys?
Dit gaan hier om 'n bepaalde kunsbeskouing. Dit wil voorkom asof die Vrystaat Kunstefees op die grondslag van 'n soort verskeidenheidskonsert berus waar die grens tussen professionaliteit en banaliteit nie ewe goed onderskei kan word nie. Daar is regtig 'n groot aantal "nommers" op die fees wat sekerlik nie elitisties is nie, maar meer dui op 'n ordinêre Afrikanermentaliteit.
Kuns het met verfyndheid te doen, met edelmetaal. En watter waarde die Vrystaat Kunstefees ook mag hê, behoort die benaming te verander. Wat van "Vrystaat Vermaaklikheidsfees".